Lapsiasiavaltuutettu Tuomas Kurttila tyrmää täysin niin sanotun läheisenpäivän, jolla aiotaan korvata sekä isän- että äitienpäivä kahdessa päiväkodissa Helsingissä. Hän lyttää ajatuksen somessa. Lastenpsykiatri Jari Sinkkonen on samoilla linjoilla Kaksplus-lehdessä.

Kulosaaren ja Yliskylän päiväkodeista vahvistetaan Uudelle Suomelle uusi linjaus neutraalimmasta läheisenpäivästä. Päätöstä perustellaan sillä, että yksikään lapsi ei jää päivän ulkopuolelle. Kasvatuksen ja koulutuksen apulaispormestari Pia Pakarinen (kok.) sanoi ymmärtävänsä linjausta vaikkapa tilanteessa, jossa lapsen vanhempi on hiljattain kuollut. Hän huomautti, että mitään yleistä linjausta ei ole tehty, vaan kyse on kahdesta päiväkodista.

Päiväkodit saavat päättää tämän tyyppisistä linjauksista itsenäisesti. Kurttila toivoi Twitterissä, että läheisenpäivää ei alettaisi suosia. Hän huomautti, että ”perustelut uppoavat suohon”.

– Kaupungin päiväkodeilla on mahdollisuus Helsingissä näin toimia. Linjaus se on sekin. Luotan, että harvassa ovat tämän toteuttajat. Onneksi, Kurttila twiittasi.

–Kohtuullista tunarointia. Kyse on aikuisten epävarmuudesta, ei lapsen edusta. Hyvää isänpäivää!

Lue linjauksesta tarkemmin: Läheisenpäivästä ”omituinen kohu”: 2 päiväkotia korvaa isänpäivän ja äitienpäivän

Kurttila selventää ajatuksiaan tarkemmin Facebookissa. Hänen mukaansa varhaiskasvatuksen ammattilaiset osaavat ottaa huomioon tilanteet, joissa osalla lapsista ei ole isää tai äitiä. Hänen mukaansa muutoin kehittyy ilmiö, jossa ryhmässä toimimisesta tulee lähes mahdotonta.

– Isänpäivä saa olla isänpäivä. Helsingin linjaus on hyvä esimerkki, miten lapsen edulla perustellaan aikuisten epävarmuutta toimia. Isänpäivän muuttaminen ”läheisenpäiväksi” aliarvioi myös päiväkotien henkilökuntaa, Kurttila kirjoittaa päivityksessään.

–Helsingin kaupunginkin pitäisi olla esimerkkinä myönteisestä ja kannustavasta moninaisuuden ymmärtämisestä – ei kieltävästä. Lasten kanssa on mahdollista puhua ja keskustella kaikesta tähän elämään liittyvästä ikävaihe huomioon ottaen. Tällaiset linjaukset kertovat meidän aikuisten epävarmuudesta. Sen me sitten peitämme ”lapsen edulla”. Hyvää isän- ja äitienpäivää jatkossakin.

Tänä aamuna Kurttila on kannustanut kaikkia kuntia koko maassa viettämään isän- ja äitienpäivää kajoamatta juhlan nimityksiin.

Lastenpsykiatri ja tietokirjailija Jari Sinkkonenkaan ei muuttaisi isänpäivän nimeä. Hän huomauttaa Kaksplus-lehdessä, että ilman isää elävän lapsen suru ei poistu juhlapäivän nimeä vaihtamalla, vaan sivuuttaa lapsen surun käsittelyä, kun isän poissaolo silotellaan pois. Sinkkosen mukaan tällöin viedään yksi keino käsitellä isän menetyksen tuomaa surua.

– Sen sijaan varautuisin siihen, että lapsi on surullinen, mikäli isää ei ole, ja haluaa tietää ja puhua asiasta, Sinkkonen sanoo Kaksplussalle ja korostaa kuitenkin ymmärtävänsä hyvää ajatusta läheisenpäivän taustalla.

Yliskylän päiväkodin johtaja Mervi Eskelinen tarkensi aiemmin Uudelle Suomelle, että linjaus ei ole poissulkeva, vaan päiväkodissa puhutaan yhä myös isänpäivästä ja äitienpäivästä, mutta fokus on siirtymässä läheisenpäiväajatteluun.

Lue lisää: Timo Soini paukauttaa ”läheisenpäivästä”: ”Umpihullua”